นายกรัฐมนตรี สั่งการทุกหน่วยงานบูรณาการเตรียมพร้อมรับมือพายุ "คาจิกิ" ให้กระทบประชาชนน้อยที่สุด และให้กระทรวงกลาโหมร่วมกับกระทรวงคมนาคม แก้ไขเส้นทางสัญจรโดยด่วน
พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวว่า รัฐบาลได้เตรียมมาตรการรับมือพายุโซนร้อน "คาจิกิ" อย่างเต็มที่ โดยมีประสบการณ์รับมือและแก้ไขปัญหาอุทกภัยจากช่วงที่ผ่านมา และได้สั่งการย้ำเตือนให้หลายหน่วยงานเตรียมการแก้ไขปัญหาตั้งแต่ตอนนี้ พร้อมติดตามสถานการณ์อย่างใกล้ชิด และบูรณาการเตรียมพร้อมรับมือพายุและแจ้งเตือนประชาชนเป็นระยะ รวมถึงการปรับแผนการระบายน้ำ เพื่อลดผลกระทบให้มากที่สุด แม้ว่าจุดศูนย์กลางของพายุจะไม่เข้าไทยก็ตาม แต่ก็มีฝนตกในทุกภูมิภาค ดังนั้นพรุ่งนี้ (4 ก.ย.62) ตนเองพร้อมคณะ จะลงพื้นที่จังหวัดสุโขทัยและพิษณุโลก เพื่อตรวจความเสียหายและให้กำลังใจผู้ประสบภัย โดยยืนยันรัฐบาลพร้อมเยียวยาผู้เดือดร้อนในทุกมิติ        ทั้งนี้เป็นห่วงสถานการณ์ภัยพิบัติต่างๆ ที่ไทยต้องประสบมาตลอด ทั้งอุทกภัยและภัยแล้ง เพราะส่งผลกระทบต่อเกษตรกร ซึ่งถือเป็นผู้มีรายได้น้อย รวมถึงพื้นที่ย่านเศรษฐกิจ โรงพยาบาล และการคมนาคมพื้นฐาน จึงได้สั่งการทุกกระทรวงที่เกี่ยวข้องเข้าไปดำเนินการ ซึ่งกำชับกระทรวงกลาโหมส่งกำลังพลลงพื้นที่คลี่คลายสถานการณ์และเส้นทางการสัญจรโดยเร็วที่สุด เพราะมีความพร้อมด้านเครื่องจักร-อุปกรณ์ และให้ประสานการทำงานร่วมกับกระทรวงคมนาคมด้วย